**Taalkunde**

By dit fak leare jim om selsstannich de taalkundige diskusjes yn de fakliteratuer te lêzen en de stof deryn te brûken om jim eigen kennis te fergrutsjen en om der nijsgjirrige kennis foar jim learlingen út te heljen. De diskusjes wurde foar it oergrutte part fierd yn de talen Frysk, Nederlânsk, Dútsk en Ingelsk. In goede lêsfeardichheid yn dy talen is foar in frisist dan ek in must. Wy sille jim dêr tige yn traine.

Wichtich ûnderdiel fan de kursus is dat jim leare om in (foarriedich) stânpunt yn te nimmen yn rinnende taalkundige diskusjes en om dêr sels in bydrage oan te leverjen.

**Toetsing**

Jim krije opdrachten yn de kolleezjes. Dêr meitsje jim in ûndersyksdossier fan. Dat leverje jim nei ôfrin fan de kursus yn. It wurdt beoardiele mei in sifer. Dat telt foar 40% mei foar it einsifer.

Fierders skriuwe jim in artikel op basis fan de lêzen literatuer en in eigen ûndersykje. Dat artikel wurdt ek mei in sifer beoardiele. It telt foar 60% mei foar it einsifer.

**Plenning**

|  |  |  |  |
| --- | --- | --- | --- |
|  | ynhâld | doer | datum, tiid |
| 1. | Ynlieding | 60 min. | wo 15-1, 17.15-18.15 |
| 2. | Besprek grammatika's | 120 min. |  |
| 3. | Oait, noait, ea, nea | 120 min. |  |
| 4. | IPI | 180 min. |  |
| 5. | ellipsis | 120 min. |  |
| 6. | IPP | 180 min. |  |
| 7. | -ens/-heid | 180 min. |  |
| 8. | eigen ûndersyk | 60 min. |  |
| 9. | einpetear | 60 min. |  |

Sjoch foar in taljochting fan de ynhâld fan de kolleezjes en in oersjoch fan it húswurk de neikommende siden.

**Kolleezje 1.** **Ynlieding (60 min.)**

Dit earste kolleezje is bedoeld om de basiskennis fan taalkunde út de master wer te aktivearjen.

As húswurk foar 22 febrewaris moatte jim de folgjende boeken besette:

\* Jan Popkema (2006), *Grammatica Fries*. Utrecht: Het Spectrum.

\* Teake Hoekema (1996), *Beknopte Friese vormleer*. Ljouwert: Afûk.

\* Pieter Meijes Tiersma (1999), *Frisian Reference Grammar*. Ljouwert: Fryske Akademy.

Blêdzje elk fan de grammatika's earst ris rêstich troch. Besykje om derachter te kommen wat de systematyk is.

Ferdiel no in stikmannich fellen papier yn trije kolommen. Elke kolom stiet foar ien fan de trije grammatika's. Skriuw no yn de kolommen op hokker ynformaasje elk fan de grammatika's jout oer de folgjende punten. Jou antwurd yn dyn eigen wurden.

1. Hokker persoanlike foarnamwurden hat it Frysk neffens elk fan de trije grammatika's?

2. Hoe wurde de notiid en de doetiid fan -e-tiidwurden foarme?

3. Hoe wurde de notiid en de doetiid fan -je-tiidwurden foarme?

4. Hoe wurdt de hjittende foarm fan -je-tiidwurden foarme?

5. Hokker twa IPI's binne der?

6. Wat sizze de grammatika's oer de kar fan it helptiidwurd by it mulwurd *west*?

7. Wat sizze de grammatika's oer it ferskil tusken *-ens* en ­*-heid*?

8. Wat sizze de grammatika's oer de folchoarder fan de tiidwurden achter yn de sin?

9. Wat sizze de grammatika's oer it gebrûk fan it helptiidwurd *bliuwe*?

10. Wat sizze de grammatika's oer haadwurdynkorporaasje yn tiidwurden?

Jou no dyn persoanlik antwurd op de ûndersteande fragen.

Hokker grammatika is it meast folslein?

Hokker grammatika hat oer it generaal de dúdlikste útlis?  
Hokker grammatika is it geskiktst foar in masterstudint Frysk? Wêrom  
Hokker grammatika is it geskiktst foar in bachelorstudint Frysk? Wêrom?  
Hokker grammatika is it geskiktst om te brûken yn vwo 6? Wêrom?

Hokker grammatika is it geskiktst foar in folwoeksene dy't yn selsstúdzje Frysk leare wol?

Hokker grammatika is it geskiktst foar in taalkundige dy't witte wol hoe't haadwurdynkorporaasje yn it Frysk wurket?

**Kolleezje 2. Besprek grammatika's (120 minuten).**

As tarieding op dit kolleezje moatte jim de fragen fan it foarige kolleezje beantwurde hawwe. Jim nimme jim kolommen en de antwurden op de fragen mei. Wy ferlykje yn de les wiidweidich wat jim opskreaun hawwe en besykje derachter te kommen wat foar ferskate doelgroepen de sterke en de swakke punten fan de grammatika's binne. Fierders besjogge wy noch in mannich oare, wat minder gebrûklike, grammatika's.

Nei ôfrin fan ús ferliking meitsje jim mei jim trijen in fideobesprek fan de trije grammatika's foar de bachelorstudinten Frysk. Jim ferlykje de grammatika's op de punten dy't jim fan belang fine en jouwe in goed motivearre oankeapadvys foar ien fan de grammatika's. Jim soargje derfoar dat jim fideo oansprekkend en oertsjûgjend is. De fideo wurdt yn it kolleezje syntaksis oan de bachelorstudinten sjen litten.

**Kolleezje 3. Oait, noait, ea, nea (120 min.)**

Dit is in earste yn 'e kunde kommen mei in taalkundich artikel. Jim lêze it artikel *De dea fan ea en nea* fan Bouke Slofstra út Us Wurk (2011).

As tarieding op kolleezje 3 meitsje jim in gearfetting fan it artikel. Dy leverje jim by Henk yn. Jim kinne op kolleezje yn in pear sinnen gearfetsje wat de belangrykste punten út it artikel binne.

Yn it kolleezje beprate wy de haadsaken út it artikel en de relevânsje dêrfan foar de taalnoarm fan hjoed de dei. Uteinlik nimt elk in beredenearre stânpunt yn oer it gebrûk fan de fjouwer wurden út de namme fan dit kolleezje.